Nederlanders na die stembusRutte (links) en Wilders (regs) Dinsdag tydens ‘n laaste verkiesingsdebat. Foto: Phil Nijhuis HH POOL via AP Premier Mark Rutte se Volkspartij voor Vryheid en Democratie (VVD) was vroeg die voorloper by die stembus met Geert Wilders se Partij voor de Vrijheid (PVV) kort op sy hakke. Rutte het die verkiesing beskryf as ŉ keuse tussen kontinuïteit en chaos en homself voorgestel as ŉ veilige bewaarder van die land se ekonomiese bestel. Hy het Wilders as verregs en radikaal bestempel en as iemand wat nie bereid sou wees om moeilike besluite te neem nie. Alle hoofstroompartye, insluitend Rutte se VVD, het reeds die moontlikheid om met Wilders saam te werk uitgesluit. Wilders se eenbladsy-verkiesingsmanifes sluit onder meer beloftes in om die land se grense te sluit vir immigrante uit Moslem-nasies en ŉ verbod te plaas op die Koran. Hy het ook beloof om Nederland aan die Europese Unie te onttrek. Die laaste dae van die verkiesingsveldtogte is oorskadu deur ŉ diplomatieke krisis tussen Nederland en Turkye oor Nederland se weiering om twee Turkse ministers toe te laat om saamtrekke toe te spreek oor ŉ grondwetlike hervormingsreferendum volgende maand wat Turkye se president meer mag kan gee. Nagenoeg 12,9 miljoen Nederlanders is stemgeregtig en het tot 21:00 (22:00 Suid-Afrikaanse tyd) om hul kruisies te trek. Kiesers het ŉ keuse van 28 partye om voor te stem.